Det var ikke en pludselig indskydelse, der sidste år fik Rakhmat Akilov til at pløje en lastbil igennem Stockholms centrum og slog flere personer ihjel.

Han havde derimod forberedt sig grundigt inden, og hans mål var ifølge svenske SVT at straffe Sveriges regering for at deltage i kampen mod terrororganisationen Islamisk Stat.

I et politiforhør, som svenske Expressen har fået indblik i, fortæller Akilov, at han oprindeligt havde tænkt sig, at hans terrorangreb skulle have fundet sted i Danmark - og ikke Sverige.

- Først ville jeg begå et terrorangreb i Danmark og ikke i Sverige. Jeg spurgte Islamisk Stat, og de svarede, at det var bedre at gøre det i Sverige.

I timerne op til angrebet havde han indspillet en video med sig selv, hvor han sagde, at nu var "det tid til at slå ihjel".

Læs også : OVERBLIK Terrorangreb med køretøjer i Europa og USA

Det viser anklageskriftet mod den usbekiske mand, som nu er blevet tiltalt for både terror og forsøg på terrorisme.

- Mit mål er, at Akilov aldrig igen skal bevæge sig frit i vores samfund, fastslog anklager Hans Ihrman, efter at anklageskriftet blev offentliggjort tidligere på dagen.

Nærstuderede områderne

Angrebet fandt sted 7. april sidste år, hvor Rakhmat Akilov i en stjålen lastbil kørte ind i shoppinggaden Drottninggatan i høj fart.

Her ramte usbekeren, der forinden havde fået afslag på sin ansøgning om opholdstilladelse i Sverige, en større menneskemængde. Fem personer mistede livet, mens 15 blev såret.